CELEX: 32014D0248
Language: hu
Date: 2014-04-28 00:00:00
Title: 2014/248/EU: A Bizottság végrehajtási határozata ( 2014. április 28. ) Szingapúr jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről  EGT-vonatkozású szöveg

3.5.2014   
            
            
               HU
            
            
               Az Európai Unió Hivatalos Lapja
            
            
               L 132/73
            
         A BIZOTTSÁG VÉGREHAJTÁSI HATÁROZATA
   (2014. április 28.)
   Szingapúr jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
   (EGT-vonatkozású szöveg)
   
      (2014/248/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A Bizottság 2012. október 22-én megbízta az Európai Értékpapír-piaci Hatóságot (ESMA), hogy adjon véleményt Szingapúr hitelminősítő intézetekkel kapcsolatos jogi és felügyeleti keretrendszerének technikai értékeléséről.
            
         
               (2)
            
            
               2013. május 31-i szakvéleményében az ESMA megállapította, hogy a hitelminősítő intézetekkel kapcsolatos szingapúri jogi és felügyeleti keretrendszer megfelel az 1060/2009/EK rendeletben meghatározottnak.
            
         
               (3)
            
            
               Az 1060/2009/EK rendelet 5. cikke (6) bekezdése második albekezdésének megfelelően ahhoz, hogy egy harmadik ország jogi és felügyeleti keretrendszere az említett rendelet követelményeivel egyenértékűnek minősüljön, három feltételnek kell teljesülnie.
            
         
               (4)
            
            
               Az első feltétel szerint a hitelminősítő intézeteknek a harmadik országban engedélyezési vagy nyilvántartásba-vételi eljárás tárgyát kell képezniük és folyamatosan hatékony felügyelet és végrehajtás alatt kell működniük. Szingapúr hitelminősítő intézetekre vonatkozó jogi és felügyeleti keretrendszere 2012. január 17-én lépett hatályba. A Szingapúri Monetáris Hatóság (Monetary Authority of Singapore – MAS), vagyis Szingapúr központi bankja hatáskörrel rendelkezik ahhoz, hogy az értékpapírokra és határidős tőzsdei ügyletekre vonatkozó törvény (Securities and Futures Act – SFA) alapján másodlagos jogszabályokat alkosson. A hitelminősítő intézeteknek ahhoz, hogy hitelminősítési szolgáltatást nyújthassanak Szingapúrban, az SFA-nak megfelelő, tőkepiaci szolgáltatásokra vonatkozó engedélyt kell szerezniük és tekintetükben az MAS folyamatos felügyeletet végez. A tőkepiaci szolgáltatásokra vonatkozó engedéllyel rendelkező hitelminősítő intézetekre az MAS következő rendeletei alkalmazandók: az értékpapírokra és határidős tőzsdei ügyletekre vonatkozó rendeletek (a tevékenység engedélyezése és folytatása tekintetében, valamint a tőkepiaci szolgáltatásokra vonatkozó engedéllyel rendelkezők pénzügyi és letéti követelményei tekintetében), továbbá a hitelminősítő intézetek jogilag kötelező magatartási kódexe. A szingapúri jogi és felügyeleti keretrendszer átfogó hatáskörrel ruházza fel az MAS-t, amely lehetővé teszi annak vizsgálatát, hogy a hitelminősítő intézetek eleget tesznek-e jogi kötelezettségeiknek, emellett a hitelminősítő intézetek kötelesek folyamatosan tájékoztatni az MAS-t adataik változásáról, valamint pénzügyi adatokat szolgáltatni az MAS-nak. Az MAS hatáskörrel rendelkezik ahhoz, hogy ellenőrizze a tőkepiaci szolgáltatásokra vonatkozó engedéllyel rendelkezőket, és a hitelminősítő intézeteknek teljes hozzáférést kell biztosítaniuk az MAS számára üzleti könyveikhez, elszámolásaikhoz és dokumentumaikhoz, és meg kell adniuk azokat az információkat, valamint meg kell tenniük azokat az intézkedéseket, amelyek a vizsgálat elvégzéséhez szükségesek lehetnek. Az MAS jogosult arra, hogy másolatokat készítsen a rendelkezésére bocsátott könyvviteli dokumentumokról vagy birtokba vegye azokat, és vizsgálati hatásköre keretében követelheti a dokumentumok bemutatását. 2012 áprilisáig három hitelminősítő intézetet engedélyeztek Szingapúrban és 2013 első nyolc hónapjában az MAS egy helyszíni ellenőrzést hajtott végre. Emellett az MAS jogosult arra, hogy a hitelminősítés tartalmát, a minősítési kilátásokat és módszereket nem érintő írásbeli utasításokat adjon a hitelminősítő intézetnek, amennyiben ezt a közérdek vagy a befektetővédelem szempontjából szükségesnek vagy célszerűnek tartja, visszavonja a hitelminősítő intézet engedélyét vagy felfüggessze a tevékenységét, és nyilvánosságra hozza a szabályozási kötelezettségeknek a hitelminősítő intézet általi megsértésével kapcsolatos információkat. Az MAS nyomozás vagy büntetőeljárás céljából az illetékes nemzeti hatóság elé utalhat ügyeket. Az ESMA és az MAS között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről. Mindezek alapján megállapítható, hogy a szingapúri hitelminősítő intézetek az 1060/2009/EK rendeletben meghatározottakkal egyenértékű engedélyezési vagy nyilvántartásba-vételi eljárás tárgyát képezik és a hitelminősítő intézetekre alkalmazandó szingapúri felügyeleti és végrehajtási rendelkezéseket hatékonyan alkalmazzák és hajtják végre.
            
         
               (5)
            
            
               A második feltétel értelmében a harmadik országok hitelminősítő intézeteire az 1060/2009/EK rendelet 6–12. cikkében és I. mellékletében meghatározott, jogilag kötelező erejű kötelezettségekkel egyenértékű szabályozásnak kell vonatkoznia, kivéve az említett rendelet 6a., 6b., 8a., 8b., 8c. és 11a. cikkét, az I. melléklet B. szakasza 3. pontjának ba) alpontját, valamint 3a. és 3b. pontját. E feltétel teljesítésének értékelése során az 1060/2009/EK rendelet egyes rendelkezéseinek alkalmazási időpontja tekintetében megfelelően figyelembe kell venni a 462/2013/EU európai parlamenti és tanácsi rendelet (2) 2. cikkének (1) bekezdését. A vállalatirányítás tekintetében Szingapúr jogi és felügyeleti keretrendszere általános kötelezettséget ír elő a hitelminősítő intézetek, tisztségviselőik és alkalmazottaik számára arra vonatkozóan, hogy feladataikat függetlenül lássák el, és az igazgatók tényleges – az MAS felé igazolandó – függetlenségét egyedi szabályzatok előírása biztosítja. A hitelminősítő intézeteknek az MAS jóváhagyását kell kérniük ügyvezető igazgató vagy igazgató kinevezéséhez, ennek során az MAS figyelembe veszi az illető tapasztalatait, szakértelmét és múltbeli teljesítményét. Az MAS-nak hatásköre van továbbá arra, hogy előírja az ügyvezető igazgató, az igazgatók vagy más tisztségviselők visszahívását, ha úgy véli, hogy az említett személyek – az összeférhetetlenség vagy a felügyeleti és a megfelelési feladatkörök szempontjából – nem látták el megfelelően feladataikat. A szingapúri jogi és felügyeleti keretrendszer átfogó előírásokat tartalmaz a tényleges és lehetséges összeférhetetlenségek azonosítása, megszüntetése, kezelése és közzététele tekintetében. Az említett keret előírja a hitelminősítő intézetek számára azt is, hogy hozzanak létre szigorú és formális felügyeleti feladatkört a minősítési módszerek felülvizsgálata céljából, és szervezeti követelményeket határoz meg az alkalmazandó törvények és szabályok betartásának biztosításához, valamint közzétételi előírásokat állapít meg, például arra vonatkozóan, hogy milyen információkat kell közzétenni a hitelminősítések kibocsátásakor, valamint rendelkezik a minősítési tevékenységekre vonatkozó éves közzétételről. Következésképpen a szingapúri jogi és felügyeleti keretrendszer minden bizonnyal megfelel az összeférhetetlenségek kezelését, a hitelminősítő intézetekre vonatkozó szervezeti eljárásokat és folyamatokat, a minősítés és a minősítési módszerek színvonalát, a hitelminősítések közzétételét és a hitelminősítési tevékenységre vonatkozó általános és rendszeres beszámolók készítését illetően az 1060/2009/EK rendelet célkitűzéseinek, és ezáltal egyenértékű védelmet nyújt a hitelminősítő intézetek integritása, átláthatósága, megfelelő irányítása és a megbízható hitelminősítési tevékenység terén.
            
         
               (6)
            
            
               A harmadik feltétel szerint a harmadik országok szabályozási rendszerének meg kell akadályoznia, hogy az adott ország felügyeleti hatóságai és egyéb közjogi hatóságai befolyásolhassák a hitelminősítések tartalmát és módszereit. Amennyire megállapítható, a keretrendszer nem tartalmaz olyan jogi előírást, amely felhatalmazza az MAS-t vagy más közjogi hatóságot arra, hogy befolyásolja a hitelminősítés tartalmát vagy a minősítési módszert. Az MAS által tett bármely, hatáskörén kívül eső fellépés bírósági felülvizsgálat tárgyát képezheti.
            
         
               (7)
            
            
               A vizsgált szempontok ismeretében megállapítható, hogy a hitelminősítő intézetekkel kapcsolatos szingapúri jogi és felügyeleti keretrendszer teljesíti az 1060/2009/EK rendelet 5. cikke (6) bekezdése második albekezdésében meghatározott feltételeket. Ezért a hitelminősítő intézetekkel kapcsolatos szingapúri jogi és felügyeleti keretrendszert az 1060/2009/EK rendeletben meghatározott jogi és felügyeleti keretrendszerrel egyenértékűnek kell tekinteni. A Bizottságnak – az ESMA-tól kapott tájékoztatást figyelembe véve – továbbra is nyomon kell követnie a hitelminősítő intézetekkel kapcsolatos szingapúri jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
            
         
               (8)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   Az 1060/2009/EK rendelet 5. cikke alkalmazásában a hitelminősítő intézetekkel kapcsolatos, Szingapúrban hatályos jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
   2. cikk
   Ez a határozat az Európai Unió Hivatalos Lapjában való közzétételét követő huszadik napon lép hatályba.
   
      Kelt Brüsszelben, 2014. április 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 302., 2009.11.17., 1. o.
   
   
      (2)  Az Európai Parlament és a Tanács 2013. május 21-i 462/2013/EU rendelete a hitelminősítő intézetekről szóló 1060/2009/EK rendelet módosításáról (HL L 146., 2013.5.31.).